FI Euroopan unionin virallinen lehti L 365/76

KOMISSION ASETUS (EY) N:o 1915/2006,

annettu 18 päivänä joulukuuta 2006,

yhteisön ennakkotarkkailun jatkamisesta tietyistä kolmansista maista peräisin olevien tiettyjen rauta- ja terästuotteiden tuonnin osalta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tuontiin sovellettavasta yhteisestä järjestelmästä ja asetuksen (EY) N:o 518/94 kumoamisesta 22 päivänä joulukuuta 1994 annetun neuvoston asetuksen (EY) N:o 3285/94 (1) ja erityisesti sen 11 artiklan,

ottaa huomioon tiettyjen kolmansien maiden tuontiin sovellettavasta yhteisestä menettelystä ja asetusten (ETY) N:o 1765/82, (ETY) N:o 1766/82 ja (ETY) N:o 3420/83 kumoamisesta 7 päivänä maaliskuuta 1994 annetun neuvoston asetuksen (EY) N:o 519/94 (2) ja erityisesti sen 9 artiklan,

on kuullut neuvoa-antavia komiteoita,

sekä katsoo seuraavaa:

(1) Komissio otti asetuksellaan (EY) N:o 76/2002 (3) käyttöön yhteisön ennakkotarkkailun tietyistä kolmansista maista peräisin olevien tiettyjen rauta- ja terästuotteiden tuonnissa. Kyseistä asetusta muutettiin komission asetuksella (EY) N:o 1337/2002 (4) tarkkailun soveltamisalan laajentamiseksi ja myöhemmin vielä komission asetuksilla (EY) N:o 2385/2002 (5) sekä (EY) N:o 469/2005 (6).

(2) Yhteisön ulkomaankaupan tilastoja ei ole saatavilla ajanjaksoilta, jotka vahvistettiin komission asetuksessa (EY) N:o 1917/2000 (7).

(3) Vaikka tilanne onkin muuttunut sen jälkeen, kun tarkkailu otettiin käyttöön vuonna 2002, maailman teräsmarkkinoiden tilanteen kehittyminen osoittaa, että luotettava ja nopea järjestelmä tietojen saamiseksi yhteisöön suuntautuvasta tuonnista on edelleen tarpeen.

(4) Vuodesta 2003 lähtien Kiinan markkinoiden kasvu on vaikuttanut keskeisesti siihen, että terästuotteiden kysyntä on kasvanut voimakkaasti. Kiina on kuitenkin kasvattanut tuotantokapasiteettiaan nopeassa tahdissa. Raakateräksen tuotanto Kiinassa on kasvanut 129 miljoonasta tonnista 349 miljoonaan tonniin vuosien 2000 ja 2005 välillä, mikä tarkoittaa sitä, että kiinalaisen raakateräksen osuus maailmanmarkkinoista on kasvanut samana aikana 15,4 prosentista 36 prosenttiin; lisää tuotantokapasiteettia ollaan rakentamassa, joten Kiinan kapasiteetti saattaa vielä kasvaa vuonna 2006. EU:n tuonti Kiinasta oli noin 0,9 miljoonaa tonnia vuonna 2004 ja 1,6 miljoonaa tonnia vuonna 2005. Kiina oli nettotuoja vuonna 2004 (15 miljoonaa tonnia), mutta siitä tulee nettoviejä vuonna 2006. On odotettavissa, että tämä vähenevän tuonnin ja kasvavan viennin kehityssuunta Kiinassa jatkuu, mikä johtaa siihen, että maailmanmarkkinoille tulee merkittäviä lisämääriä terästuotteita, joille olisi löydettävä uudet markkinat.

(5) Tuoreimmat käytettävissä olevat tilastot neljän tärkeimmän tuotelajin eli levytuotteiden, pitkien tuotteiden, putkien ja välituotteiden tuonnista osoittavat, että kokonaistuonti lisääntyi keskimäärin 11 prosenttia vuoden 2006 ensimmäisellä puoliskolla verrattuna vuoden 2005 samaan jaksoon, ja levytuotteiden tuonti lisääntyi 18 prosenttia ja pitkien tuotteiden tuonti 13 prosenttia. Kokonaistuonti vuonna 2005 oli 26,2 miljoonaa tonnia, kun se vuonna 2002 oli 20 miljoonaa tonnia, mikä tarkoittaa kokonaistuonnin lisääntymistä 31 prosentilla kolmen vuoden aikana.

(6) Vuoden 2006 kahden ensimmäisen vuosineljänneksen tarkastelu osoittaa tuonnin jatkuvaa korkeaa tasoa ja 29 prosentin kokonaiskasvua, ja vuoden kolmannen neljänneksen luvut osoittavat edelleen kasvavaa suuntausta.

(7) Hinnat yhteisön markkinoilla kuten Yhdysvaltojen markkinoillakin ovat edelleen korkeat ja yleensä 20–30 prosenttia korkeammat kuin Aasian markkinoilla. Hintaero todennäköisesti houkuttelee kolmansien maiden viejiä, ja vuonna 2006 on jo havaittu ensimmäisiä merkkejä hinnan alentamisesta Yhdysvaltojen markkinoilla ja joidenkin Euroopan maiden markkinoilla.

(8) EU:n tuottajien työllisyystilastoista käy ilmi, että alan työntekijämäärä on vähentynyt tuntuvasti eli noin 16 prosenttia viiden vuoden aikana laskien ensin 414 500 henkilöstä 404 700 henkilöön vuodesta 2000 vuoteen 2001, 390 200 henkilöön vuonna 2002, 383 800 henkilöön vuonna 2003, 375 900 henkilöön vuonna 2004 ja edelleen 347 000 vuonna 2005.

(9) Ottaen huomioon terästuotteiden tuonnin ja Kiinan markkinoiden viimeaikaisen kehityksen, tuonnin kasvun nopeutumisen, terästuotteiden erittäin suuren hintaeron EU:n markkinoiden ja kolmansien maiden markkinoiden välillä ja sen, että työpaikkoja on jo menetetty merkittävässä määrin viime vuosina, voidaan todeta, että yhteisön tuottajiin kohdistuu asetuksen (EY) N:o 3285/94 11 artiklassa tarkoitettu haitan uhka.

(10) Tämän vuoksi yhteisön etu vaatii tiettyjen terästuotteiden tuonnin pitämistä edelleen yhteisön ennakkotarkkailussa sellaisten kehittyneiden tilastotietojen saamiseksi, joiden avulla tuonnin kehityssuuntauksia voidaan analysoida nopeasti. Kun otetaan huomioon edellä mainittu odotettu kehitys ja se, että muut suuret teräksentuottajamaat ovat ottaneet käyttöön samanlaisia tarkkailujärjestelmiä tai jatkaneet niiden voimassaoloa vuoteen 2009, on asianmukaista, että järjestelmä pidetään poikkeuksellisesti voimassa 31 päivään joulukuuta 2009.

(11) Jotta minimoidaan tarpeettomat rajoitukset eikä vaikeuteta kohtuuttomasti rajojen lähellä sijaitsevien yritysten toimintaa, on lisäksi suotavaa laajentaa niitä pieniä määriä, jotka jätetään yhteisön ennakkotarkkailun soveltamisalan ulkopuolelle. Sen vuoksi tämän asetuksen soveltamisalan ulkopuolelle olisi jätettävä tuonti, jonka nettopaino on enintään 2 500 kilogrammaa.

(12) Olisi suotavaa, että tämä asetus tulee voimaan päivänä, jona se julkaistaan, jotta tietoja voitaisiin alkaa kerätä mahdollisimman pian,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 76/2002, sellaisena kuin se on muutettuna asetuksilla (EY) N:o 1337/2002, (EY) N:o 2385/2002 ja (EY) N:o 469/2005, seuraavasti:

1) Korvataan 1 artiklan 3 kohta seuraavasti: ”3. Tätä asetusta ei sovelleta tuontiin, jonka paino on korkeintaan 2 500 kilogrammaa.”

2) Korvataan 6 artiklassa päivämäärä ”31 päivään joulukuuta 2006” päivämäärällä ”31 päivään joulukuuta 2009”.

2 artikla

Tämän asetuksen soveltamisalaan kuuluvien ja ennen 1 päivää tammikuuta lähetettyjen terästuotteiden vapaaseen liikkeeseen luovutuksesta Bulgariassa ja Romaniassa 1 päivästä tammikuuta 2007 ei vaadita tarkkailuasiakirjaa edellyttäen, että tavarat on lähetetty ennen 1 päivää tammikuuta 2007. Lähetyspäivämäärän todistamiseksi on esitettävä joko konossementti tai muu yhteisön viranomaisten vastaavana pitämä kuljetusasiakirja.

3 artikla

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Edellä sanotusta poiketen 2 artikla tulee voimaan Bulgarian ja Romanian liittymistä Euroopan unioniin koskevan sopimuksen voimaantulopäivänä edellyttäen, että liittymissopimus tulee voimaan.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä joulukuuta 2006. Komission puolesta Peter MANDELSON Komission jäsen

(1) EYVL L 349, 31.12.1994, s. 53. Asetus sellaisena kuin se on viimeksi muutettuna asetuksella (EY) N:o 2200/2004 (EUVL L 374, 22.12.2004, s. 1).

(2) EYVL L 67, 10.3.1994, s. 89. Asetus sellaisena kuin se on viimeksi muutettuna asetuksella (EY) N:o 427/2003 (EUVL L 65, 8.3.2003, s. 1).

(3) EYVL L 16, 18.1.2002, s. 3. Asetus sellaisena kuin se on viimeksi muutettuna asetuksella (EY) N:o 469/2005 (EUVL L 78, 24.3.2005, s. 12).

(4) EYVL L 195, 24.7.2002, s. 25.

(5) EYVL L 358, 31.12.2002, s. 125.

(6) EUVL L 78, 24.3.2005, s. 12.

(7) EYVL L 229, 9.9.2000, s. 14. Asetus sellaisena kuin se on viimeksi muutettuna komission asetuksella (EY) N:o 1949/2005 (EUVL L 312, 29.11.2005, s. 10).